Atlantida

Atlantida (en griego antigo, Ἀτλαντὶς νῆσος, Atlantís nēsos, "isla d'Atlas") ye una lechendaria isla esmentata primer en os Dialogos de Platón (O Timeu y O Critias).

Seguntes diz Platón, l'Atlantida fue un país situato cerca d'as Columnas d'Hercules que en estar una potencia naval conquerió muitas partis d'a Europa Occidental y d'Africa alto u baixo 9.000 anyadas antis d'os tiempos de Solón, u alto u baixo 9.600 anyadas antis de Cristo. Dimpués d'un fallito intento d'invadir Atenas, l'Atlantida s'afundió en l'oceano "en un solo día y una sola nueit d'esferra".

Os eruditos discuten sobre cuánto en a historia que explica Platón s'ha inspirato en tradicions anteriors. Beluns dicen que Platón fació servir memorias d'escaicimientos anteriors, como a erupción de Tera (escaicita en a isla de Santorini en a mar Echea) u a Guerra de Troya, per eixemplo; tanimientres que atros insisten en que a suya inspiración se basó en feitos contemporanios a Platón como a esferra d'Helice (373 aC) u a fallita invasión ateniense de Sicilia (415 aC-413 aC).

A posible existencia d'una chenuina Atlantida fue acceptata mientres tota l'Antigüedat clasica, pero fue cheneralment refusata y mesmo parodiata por autors posteriors.

Como o clasicista Alan Cameron estableix: 

Anque poquet conoixita mientres a Edat Meya, a historia de l'Atlantida fue redescubierta por os humanistas en primerías d'a Edat moderna. A descripción que Platón fa de l'Atlantida inspiró os treballos utopicos de cuantos escritors d'o Renaiximiento, incluyindo-ie a Nueva Atlantida de Francis Bacon, que en ye un buen eixemplo.

O mito de l'a Atlantida inspira a la literatura actual, dende a ciencia ficción a o comic u mesmo o cine. O suyo nombre s'ha convertito en un sinonimo de cualsiquiera civilización prehistorica suposadament abanzata.

 A historia de Platón 
En os dialogos O Timeu y O Critias de Platón, toz dos escritos en 360 aC, se troban as referencias mas antigas sobre l'Atlantida. Per ragons desconoixitas, Platón no remató mai O Critias. Antiparti, a introducción de l'Atlantida se fa en O Timeu (mención de l'imperio Atlant por parti d'o viello sacerdot echipcio Sonchis de Sais a Solón):

En os esmentatos dialogos de Platón, bi apareixen cuatre de personas: os politicos Critias y Hermocrates, asinas como os filosofos Socrates y Timeu de Locri, anque nomás que Critias charra de l'Atlantida. Ye muito probable que istas cuatre personas haigan estato personaches reals, anque istos dialogos redactatos como si fuesen actas, bien podioron estar invencions de Platón. En os suyos treballos, Platón fa servir a ormino os dialogos de Socrates ta descutir posicions enfrentatas dentro d'o contexto d'una suposición.

O Timeu prencipia con una introducción, que contina con un relato d'a creyación y un tarabidau d'as antigas civilizacions. En ixa introducción, Socrates medita sobre a sociedat perfecta, descrita en A Republica de Platón (380 aC) y se cuestiona si él u os suyos companyers podrían recullir bella historia que eixemplificase a dita sociedat. Allora Critias esmenta un suposato evento historico que fería un perfecto eixemplo y contina describindo l'Atlantida como queda recullito en a obra O Critias. En iste relato, l'antiga Atenas pareix representar una sociedat perfecta y l'Atlantida o suyo oponent, significando a mesma antitesi d'os buens afers descritos en a “Republica”.

Critias diz en o suyo relato que l'orichen d'ista historia se troba en una vesita a Echipto d'o lechendario lechislador griego Solón en o sieglo VI aC. En Echipto, Solón conoix a un sacerdot echipcio dito Sais, qui tradució a historia de l'antiga Atenas y l'Atlantida a lo griego, pos yera-ie recullita en papiro  y escrita en antigos hieroglificos.

Ye menister significar que l'historiador griego Plutarco, siet sieglos dimpués, mos charra sobre Solón decindo, entre atras cosas, que conoixió en Echipto a os sacerdoz echipcios Psenofis d'Heliopolis y Sonchis de Sais, os mas eruditos de toz os sacerdoz echipcios.

Seguntes O Critias, os antigos dioses helenicos dividioron a tierra de tal traza que cada Dios tenese a suya micota; allora a Poseidón li se dio fendo-li goyo, a isla de l'Atlantida. Ista isla yera mas gran que l'antiga Libia y Asia la Chica chuntas, sindembargo, estió dimpués afundita per un tierratremo y se convertió en un barducal, fendo imposible a navegación per l'oceano en ixas latituz.

 Cuantas hipotesis sobre a suya localización 
Bi ha muitas posibles localizacions esmentatas dende l'antigüedat como simplas hipotesis ta la localización de l'Atlantida. S'han feito tantas especulacions con ixe nombre que s'ha convertito en un concepto chenerico, independient d'o relato platonico. Isto tien o suyo reflexo en que s'han proposato como ubicación d'ixa isla-continent muitos lugars que no son pas adintro de l'Oceano Atlantico.

Pocas encara son as hipotesis emparatas per eruditos u arqueologos, y muitas s'han feito per fisicos u mesmo investigadors pseudoscientificos. Muitas d'istas comparten belunas d'as caracteristicas d'o relato platonico, como garonas, remates d'esferra u mesmos periodos en o tiempo que lo recontato per Platón, pero denguna dica agora, s'ha contrimostrato que sía a verdadera Atlantida.

 Teoría mediterrania 
A mayor parte d'as localizacions proposatas se troban en u cerca d'a mar Mediterrania: islas como Cerdenya, Sicilia, Creta y Santorini, Chipre u Malta; ciudaz-estato situatas en tierra firma como Troya u Tartessos, o Mont de Sinai u Canaán, son nomás bels eixemplos d'as muitas posibilidaz estudiatas en ista parti d'o mundo.

D'entre totas ixas posibilidaz, conta con un amplo numero de seguidors a hipotesi de Creta y Santorini. Dita teoría tien o suyo orichen en a erupción de Tera, escaicita en o sieglo XVII aC u XVI aC. Ista erupción provocó un gran tsunami que destruyió a civilización minoica establita en l'amanata isla de Creta, seguntes os expertos.

A.G.Galanapoulos afirmó que as datas que estableix Platón de 9.000 anyadas antis d'os tiempos de Solón, han de estar entenditas como 900 anyadas, per una error de translación, de seguras, en pasar o texto dende papiros hieroglificos a o griego. Iste error se estendilla tamién a la grandaria d'a isla que no sería allora una isla-continent sino que se trataría d'una isla mediterrania de grandaria meya: Creta, concretament.

 Teoría atlantica 

A suya localización en l'oceano Atlantico permite estar fidel a lo relato platonico y, antimás, a lo nombre cheografico d'ixe oceano.

Bi ha cuantas hipotesis en relación con ista posibilidat: o norte d'Europa, como Suecia y a mar d'o Norte, Andalucía, Irlanda, as islas Canarias y Madeira, u mesmo as islas Azores, estando totas, alto u baixo, cerca d'as esmentatas Columnas d'as que Platón en charra.

Sindembargo, os estudios cheograficos detallatos d'o fundo oceanico d'istas islas no bi han trobato nunca evidencias historicas d'esferras escaicitas y tampoco de que istos fundos oceanicos haigan estato en bel momento recient tierra firme.

Belatros autors han proposato tamién, fendo parte d'as teorías atlanticas, as islas d'a mar Caribe, Cuba, as Bahamas u o Trianglo d'as Bermudas como posibles localizacions.

 Atras teorías 
Atras teorías proposatas per os autors son muito diversas:
Beluns esfienden a teoría antarctica (destacando-ne Graham Hancock) entre que atros miran l'Atlantida en l'Pacifico (ronal de Yonaguni en Chapón) u en l'Oceano Indico (en as tierras submerchitas en Indonesia, Chava y Sumatra.

 Vinclos externos 

Categoría:Mitolochía